স্বাধীন পাকিস্তান রাষ্ট্রের অবকাঠামোতে সংখ্যাগরিষ্ঠ সাধারণ মানুষের মুখের ভাষায় সঙ্গত অধিকার প্রতিষ্ঠার লক্ষ্যে সাতচল্লিশ সাল এবং তার পরবর্তী রাষ্ট্রভাষা আন্দোলনে ছিল আমাদের হাজার বছরের ভাষার লড়াইয়ের ধারাবাহিকতার একটি অত্যুজ্জ্বল অধ্যায়। এই লড়াইয়ে জেতার জন্য অনেক ত্যাগ স্বীকার করতে হয়েছে গোটা জাতিকে। আন্দোলন, সংগ্রাম এমনকি জীবন দিতে হয়েছে অকাতরে। রক্তে লালে লাল করতে হয়েছে ঢাকার রাজপথ। এর ফলে জীবন পেয়েছে বাংলাভাষা, প্রতিষ্ঠা হয়েছে বাংলাভাষার অধিকার। তাহলে বাংলাভাষার অধিকারটা কী তা আমাদের জানার প্রয়োজন নয় কি? তা না জানলে যে আমরা ইতিহাসের একটা মূল্যবান অধ্যায় থেকে বাদ পড়ে যাবো। হারিয়ে যাবে এক সাগর রক্ত দিয়ে গড়া আমাদের জাতির মূল্যবান ইতিহাস। তাহলে চলো না আমরা ইতিহাসের পুরনো পাতাগুলা উল্টিয়ে দেখি।